Beurtkrag is terugDie beurtkrag waarteen Eskom Dinsdag gewaarsku het, is hier. Die kragvoorsiener het ’n kort ruk gelede aangekondig dat fase 2-beurtkrag Woensdag en Donderdag tydens die aandspitstyd (tussen 16:00 en 24:00) ingestel sal moet word. Dít weens die alewige tekort aan opwekkingskapasiteit. Eskom sê die vertraging in die terugkeer na diens van ’n eenheid elk by die Arnot-, Kusile- en Koeberg-kragstasie asook die onbeplande onderbreking van ’n opwekkingseenheid elk by Camden en Medupi en twee eenhede elk by Grootvlei, Hendrina en Majuba het ongelukkig die kapasiteitsbeperkings vererger. Daar word wel verwag dat sommige opwekkingseenhede oor die volgende paar dae weer in diens gestel sal kan word. Sowat 2 931 MW word in dié stadium afgestaan aan beplande instandhouding, terwyl Eskom sonder ’n bykomende 15 051 MW moet klaarkom weens onbeplande onderbrekings. Die kragvoorsiener het Suid-Afrikaners vanoggend opnuut daaraan herinner dat beurtkrag slegs geïmplementeer word as ’n laaste uitweg om die kragnetwerk te beskerm. #PowerAlert1 Due to the shortage of generation capacity, Stage 2 loadshedding will be implemented at 16:00 – 24:00 this afternoon and tomorrow pic.twitter.com/MrW4XgXYLy — Eskom Hld SOC Ltd (@Eskom_SA) August 3, 2022